CELEX: 
Language: lt
Date: 2021-04-21 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl tvarumo veiksnių, rizikos ir prioritetų integravimo į produktų priežiūros ir valdymo reikalavimus draudimo įmonėms ir draudimo produktų platintojams ir į veiklos vykdymo bei konsultacijų dėl investicijų, susijusių su draudimo principu pagrįstais investiciniais produktais, taisykles iš dalies keičiami deleguotieji reglamentai (ES) 2017/2358 ir (ES) 2017/2359

AIŠKINAMASIS MEMORANDUMAS
            
            
               Šis reglamentas yra Komisijos platesnės darnaus vystymosi iniciatyvos dalis. Juo nustatomas pagrindas ES sistemai, pagal kurią tvarumo aspektai tampa neatskiriama finansų sistemos dalimi, siekiant padėti pertvarkyti Europos ekonomiką į žalesnę, atsparesnę žiedinę sistemą, atitinkančią Europos žaliojo kurso
                  1
                tikslus.
            
            
               Priėmus 2016 m. Paryžiaus susitarimą dėl klimato kaitos ir Jungtinių Tautų darnaus vystymosi tikslų (DVT) darbotvarkę iki 2030 m., Tvaraus augimo finansavimo veiksmų plane
                  2
                Komisija paskelbė apie ketinimą įtraukti tvarumo aspektus į teikiamas finansines konsultacijas ir paaiškinti tvarumo integravimą į vadinamąsias patikėtinio pareigas sektoriniuose teisės aktuose. Komunikate „Europos žaliasis kursas“ patvirtinama, kad, siekiant finansų ir kapitalo srautus nukreipti į žaliąsias investicijas ir išvengti neišnaudojamo turto, reikalingi ilgalaikiai signalai. Siekti šio konkretaus tikslo padės šis deleguotasis reglamentas.
            
            
               Komisijos deleguotuoju reglamentu (ES) 2017/2358
                  3
                papildoma Europos Parlamento ir Tarybos direktyva (ES) 2016/97
                  4
                (toliau – Draudimo produktų platinimo direktyva) patikslinant draudimo produktų priežiūros ir valdymo reikalavimus draudimo įmonėms ir draudimo produktų platintojams, o Komisijos deleguotuoju reglamentu (ES) 2017/2359
                  5
                Direktyva (ES) 2016/97 papildoma nustatant draudimo principu pagrįstų investicinių produktų platinimui taikomus informavimo reikalavimus ir veiklos vykdymo taisykles. Šiuo reglamentu deleguotieji reglamentai (ES) 2017/2358 ir (ES) 2017/2359 iš dalies keičiami dviem būdais:
            
            
               Pirmiausia juo į tinkamumo vertinimą papildomai integruojami kliento tvarumo prioritetai. Pagal dabartinę Draudimo produktų platinimo direktyvos sistemą draudimo principu pagrįstus investicinius produktus platinantys draudimo tarpininkai ir draudimo įmonės privalo gauti reikiamą informaciją apie klientų žinias ir patirtį investavimo srityje, jų finansinę padėtį, įskaitant gebėjimą prisiimti nuostolius, ir tikslus, įskaitant klientų priimtinos rizikos lygį, kad draudimo tarpininkai arba draudimo įmonės galėtų rekomenduoti klientui tinkamus draudimo principu pagrįstus investicinius produktus (tinkamumo vertinimas). Informacija apie investavimo tikslus apima informaciją apie kliento teikiamą pirmenybę prisiimamos rizikos atžvilgiu, rizikos profilį ir investicijos paskirtį. Tačiau informacija apie investavimo tikslus paprastai yra susijusi su finansiniais tikslais, o į kitus kliento nefinansinius tikslus, tokius kaip tvarumo prioritetai, paprastai neatsižvelgiama. Esami tinkamumo vertinimai paprastai neapima klausimų apie klientų tvarumo prioritetus, o dauguma klientų patys tvarumo klausimų nekelia. Dėl to draudimo principu pagrįstus investicinius produktus platinantys draudimo tarpininkai ir draudimo įmonės atrankos procese galėtų nuolat tinkamiau atsižvelgti į tvarumo veiksnius.
            
            
               Europos Parlamento ir Tarybos reglamentu (ES) 2019/2088
                  6
                (toliau – Reglamentas dėl su tvarumu susijusios informacijos atskleidimo finansinių paslaugų sektoriuje) įpareigojama finansinio produkto dokumentuose aprašyti, kaip turi būti arba yra siekiama nurodyto tvarumo lygio ar tvarumo užmojų. Tai nėra ženklinimo tvarka, todėl galėtų būti aprašyti įvairūs su tvarumu susiję užmojai. Nors Reglamento dėl su tvarumu susijusios informacijos atskleidimo finansinių paslaugų sektoriuje 9 straipsnyje nurodytais finansiniais produktais privaloma siekti tvarių investicijų tikslo nedarant reikšmingos žalos, kaip apibrėžta to reglamento 2 straipsnio 17 punkte, į to reglamento 8 straipsnio taikymo sritį patenkančiais finansiniais produktais gali būti siekiama įvairių strategijų, net įskaitant ir tas, kurios, nepaisant teiginių apie pobūdį, orientuotą į aplinkos, socialinius ir valdymo kriterijus, socialiai atsakingą investavimą ar tvarumą, tvarumo atžvilgiu gali būti nereikšmingos. Atsižvelgiant į tai ir tai, kad į Draudimo produktų platinimo direktyvos, Reglamento dėl su tvarumu susijusios informacijos atskleidimo finansinių paslaugų sektoriuje ir Europos Parlamento ir Tarybos reglamento (ES) 2020/852
                  7
                (toliau – Taksonomijos reglamentas) taikymo sritis patenka skirtingi produktai, šiuo reglamento projektu užtikrinama, kad tvarumo atžvilgiu nors kiek reikšmingus finansinius produktus būtų galima rekomenduoti klientams ar potencialiems klientams, nurodžiusiems aiškius tvarumo prioritetus. Todėl tvarumo prioritetai apima finansines priemones, kurios yra arba bent iš dalies investuotos į Taksonomijos reglamente nustatytą taksonomiją atitinkančią veiklą ar į tvarias investicijas, apibrėžtas Reglamento dėl su tvarumu susijusios informacijos atskleidimo finansinių paslaugų sektoriuje 2 straipsnio 17 punkte ir taip pat apimančias taksonomiją atitinkančią veiklą, arba kuriomis atsižvelgiama į neigiamas investicijų pasekmes aplinkai ar visuomenei dėl pagrindinio neigiamo poveikio tvarumui. Tvarumo prioritetų taisyklėmis remiamas ir stiprinamas politinis tikslas mažinti ekologinio manipuliavimo ir netinkamo pardavimo mastą ir skatinti finansų sistemos pertvarką, kad ja iš tiesų būtų palaikomos tvarumo siekiančios įmonės, o kartu toliau remiamos jau tvarios įmonės.
            
            
               Tvarumo prioritetų taisyklėmis užtikrinamas nuoseklumas su Reglamentu dėl su tvarumu susijusios informacijos atskleidimo finansinių paslaugų sektoriuje ir Taksonomijos reglamentu ir reikšmingai padidinamas su tvarumu susijusios informacijos atskleidimo pagal tuos reglamentus veiksmingumas. Taksonomijos reglamentu įpareigojama atskleisti informaciją apie mastą, kuriuo investicijos dera su ES taksonomija. 
            
            
               Žvelgiant iš praktinės pusės, siekdami supaprastinti vidaus procesus ir ypač rekomendacijų klientams ar potencialiems klientams rengimą pagal ankstesnes finansinių priemonių analizes, draudimo principu pagrįstus investicinius produktus platinantys draudimo tarpininkai ir draudimo įmonės, pavyzdžiui, galėtų iš anksto tokius produktus sureitinguoti ir sugrupuoti pagal procentinę dalį, investuojamą į aplinkos atžvilgiu tvaria laikomą ekonominę veiklą, tvarių investicijų procentinę dalį arba atsižvelgimą į pagrindinį neigiamą poveikį, kaip antai pagrindinio neigiamo poveikio kategorijas, įsipareigojimų rūšis ir kokybinius ar kiekybinius rodiklius. Kadangi investicijos, kurių siekiama draudimo principu pagrįstais investiciniais produktais, gali lemti įvairų pagrindinį neigiamą poveikį tvarumo veiksniams, draudimo tarpininkai ir draudimo įmonės turėtų klientams ar potencialiems klientams paaiškinti, kad atsižvelgimą į pagrindinį neigiamą poveikį tvarumo veiksniams rodantys elementai gali būti aktualūs įvairiems aplinkos, socialiniams, darbuotojų ar valdymo klausimams, turėtų suteikti galimybę tą atsižvelgimą įrodyti bei parodyti atitinkamą įsipareigojimą ilgainiui spręsti pagrindinio neigiamo poveikio problemą, taip pat gali būti parodyti kokybiniais ar kiekybiniais rodikliais, be kita ko, nustatytaisiais pagal Reglamentą dėl su tvarumu susijusios informacijos atskleidimo finansinių paslaugų sektoriuje.
            
            
               Antra, šiuo reglamentu tvarumo rizika integruojama į produktų priežiūros ir valdymo reikalavimus, taip pat į interesų konfliktams taikomas taisykles. Pagal galiojančią Draudimo produktų platinimo direktyvos sistemą draudimo įmonės ir draudimo tarpininkai, kurie kuria draudimo produktus ir parduoda juos klientams, prieš pateikdami bet kurį produktą rinkai ar platindami jį klientams, prižiūri, vykdo ir peržiūri kiekvieno draudimo produkto patvirtinimo ir esamo draudimo produkto esminių koregavimų procesą. Taikant produkto patvirtinimo procesą nurodoma nustatyta kiekvieno draudimo produkto tikslinė rinka ir užtikrinama, kad būtų įvertinta visų rūšių rizika, būdinga tokiai nustatytai tikslinei rinkai, ir kad numatyta platinimo strategija atitiktų nustatytą tikslinę rinką. Deleguotajame reglamente (ES) 2017/2358 pateikiama išsamesnės informacijos apie produktų priežiūros ir valdymo procesą. 
            
            
               Deleguotajame reglamente (ES) 2017/2358, priimtame pagal Draudimo produktų platinimo direktyvos 25 straipsnio 2 dalį, nustatytose tikslinės rinkos nustatymo sąlygose dar nebuvo aiškiai nustatyta, kaip draudimo įmonės bei draudimo tarpininkai, kuriantys draudimo produktus, ir draudimo produktų platintojai integruoja tvarumo veiksnius ir su tvarumu susijusius tikslus. Šiuo reglamentu paaiškinama, kad į tvarumo veiksnius ir su tvarumu susijusius tikslus reikėtų atsižvelgti įgyvendinant draudimo produktų priežiūros ir valdymo procesus.
            
            
               Su tvarumo rizika susijusi dalis grindžiama Europos draudimo ir profesinių pensijų institucijos (EIOPA) techninėmis rekomendacijomis dėl tvarumo rizikos ir veiksnių integravimo į deleguotuosius aktus pagal direktyvą „Mokumas II“ ir Draudimo produktų platinimo direktyvą
                  8
               . Techninėse rekomendacijose daroma išvada, kad reikia papildomų paaiškinimų dėl tvarumo rizikos ir tvarumo veiksnių integravimo į deleguotuosius reglamentus (ES) 2017/2358 ir (ES) 2017/2359, ir nurodomos konkrečios su tuo susijusios nuostatos. 
            
            
               Šiuo reglamentu ir kitais sektoriniais deleguotaisiais aktais, kuriais pritaikomos taisyklės dėl patikėtinio pareigų ir kurie priimti lygiagrečiai, taip pat yra sustiprinamas Reglamentas dėl su tvarumu susijusios informacijos atskleidimo finansinių paslaugų sektoriuje, Europos Parlamento ir Tarybos reglamentas (ES) 2019/2089
                  9
                ir Taksonomijos reglamentas. Šiomis taisyklėmis tvarumo aspektai nuosekliai integruojami į investavimo, konsultavimo ir informacijos atskleidimo procesus visuose sektoriuose. Tomis taisyklėmis aplinkos, socialiniai ir valdymo (tvarumo) aspektai įtvirtinami kaip neatskiriama finansų sistemos dalis, siekiant padėti pertvarkyti Europos ekonomiką į žalesnę, taikančią mažo anglies dioksido kiekio technologijas, atsparesnę, efektyviai išteklius naudojančią žiedinę sistemą.
            
            
               Šis reglamentas pagrįstas Draudimo produktų platinimo direktyvos 25 straipsnio 2 dalyje, 28 straipsnio 4 dalyje ir 30 straipsnio 6 dalyje nustatytais įgaliojimais.
            
            
               2.KONSULTACIJOS PRIEŠ PRIIMANT AKTĄ
            
            
               2016 m. gruodžio mėn. Komisija įsteigė Aukšto lygio ekspertų grupę tvarių finansų klausimais (ALEG), kuri teikdama rekomendacijas padės parengti ES tvaraus finansavimo strategiją. 2017 m. liepos mėn. viduryje ALEG paskelbė tarpinę ataskaitą „Tvarios Europos ekonomikos finansavimas“, 2017 m. liepos 18 d. suinteresuotųjų subjektų renginyje pateikė galutinę ataskaitą, o vėliau – konsultacijų klausimyną. 
            
            
               2018 m. sausio 31 d. kartu su ALEG galutine ataskaita „Tvarios Europos ekonomikos finansavimas“ paskelbta atsiliepimų apžvalga. Atsiliepimų apžvalgoje apibendrinami respondentų atsakymai. Galutinėje ataskaitoje ALEG rekomenduoja „reikalauti, kad konsultantai investicijų klausimais teikdami finansines konsultacijas visada klaustų mažmeninių investuotojų apie jų prioritetus, susijusius su tvariu jų investicijų poveikiu, ir vėliau į juos reaguotų“. Ji taip pat rekomendavo „aptarti valdymo klausimus, susijusius su ilgalaike ir tvarumo rizika“.
            
            
               2018 m. kovo mėn. Komisija nusiuntė specialų klausimyną dėl aplinkos, socialinių ir valdymo aspektų integravimo į tinkamumo vertinimą. Per konsultacijas paaiškėjo, kad konsultavimo procese klausimus dėl tvarumo aktyviai kelia tik nedaugelis klientų. Iš dalies taip yra todėl, kad: i) turima informacija apie su tvarumu susijusius finansinius produktus nėra skaidri; ii) ekologinio manipuliavimo rizika galiojančiuose dokumentuose yra didelė; iii) trūksta šviečiamosios informacijos apie šių aspektų poveikį rizikai ir veiklos rezultatams. Tik retais atvejais konsultavimo procese klientai sistemingai išreiškia susidomėjimą tvarumo veiksniais. 
            
            
               Be to, 2018 m. gegužės 24 d. – birželio 21 d. pagal Geresnio reglamentavimo gaires, siekiant gauti atsiliepimų, buvo paskelbtas deleguotojo reglamento, kuriuo tvarumo aspektai integruojami į konsultacijas dėl investicijų, susijusių su draudimo principu pagrįstais investiciniais produktais, projektas. Dėl šio deleguotojo reglamento, kuriuo iš dalies keičiamas Reglamentas (ES) 2017/2359, Komisija sulaukė 20 atsakymų. Apie įvairius šio deleguotojo reglamento aspektus savo nuomonę išreiškė suinteresuotieji subjektai iš įvairių sričių (pavyzdžiui, NVO, finansų sektoriaus asociacijos, viešosios įstaigos). Nors apskritai nefinansinių tikslų aktyvesniam akcentavimui investavimo procese entuziastingai pritarta, kai kurie suinteresuotieji subjektai nepageidauja keisti pagal Draudimo produktų platinimo direktyvą įdiegtų naujų procesų. Kaip aprašyta pirmiau, Komisija yra ne tik įsitikinusi, kad būtina toliau įgyvendinti tvaraus finansavimo darbotvarkę, bet taip pat laikosi nuomonės, kad įtraukta nauja nuoroda į Reglamentą dėl su tvarumu susijusios informacijos atskleidimo finansinių paslaugų sektoriuje ir siūlomas šio deleguotojo akto taikymo tvarkaraštis (praėjus 12 mėnesių nuo jo įsigaliojimo) suteikia pakankamai lankstumo.
            
            
               Kiek tai susiję su tinkamumo vertinimo tikslais, Komisija atliko keletą pakeitimų, kad būtų galima esant būtinybei atskirai vertinti, viena vertus, investavimo tikslus ir, kita vertus, tvarumo prioritetus. Ši diferenciacija yra svarbi siekiant išvengti netinkamo pardavimo. Tvarumo veiksniai neturėtų tapti svarbesni už kliento asmeninį investavimo tikslą. Todėl į tvarumo prioritetus vykdant tinkamumo procesą turėtų būti atsižvelgiama tik po to, kai aiškiai nustatomas kliento investavimo tikslas. Tvarumo prioritetų taisyklėmis siekiama potencialius klientus ar klientus geriau informuoti apie draudimo principu pagrįstus investicinius produktus, kuriais siekiama tvarumo užmojų. Dėl tvarumo prioritetų taisyklių draudimo principu pagrįstų investicinių produktų, kuriais tvarumo užmojų siekiama skirtingu mastu, nereikės pritaikyti. Tiems draudimo principu pagrįstiems investiciniams produktams arba bus naudinga tvarumo prioritetų tvarka, arba juos bus galima toliau rekomenduoti, bet jau nebe kaip kliento ar potencialaus kliento tvarumo prioritetus, kaip apibrėžta šiame reglamente, atitinkančius draudimo principu pagrįstus investicinius produktus. Veiklos požiūriu draudimo principu pagrįstų investicinių produktų tvarumo savybės turėtų būti pristatomos skaidriai, kad draudimo principu pagrįstus investicinius produktus platinantys draudimo tarpininkai ir draudimo įmonės galėtų su klientais ar potencialiais klientais užmegzti dialogą ir įgyti pakankamai detalų klientų asmeninių tvarumo prioritetų supratimą. Siekiant išvengti maišaties, draudimo principu pagrįstus investicinius produktus platinantys draudimo tarpininkai ir draudimo įmonės turėtų turėti galimybę esamų klientų, kurių tinkamumo vertinimas jau atliktas, asmeninius tvarumo prioritetus nustatyti per kitą periodinį atlikto tinkamumo vertinimo atnaujinimą.
            
         
         
            
               Tvarumo prioritetų taisyklėmis stiprinamas ES taksonomijos naudojimas tvariai veiklai, t. y. ekonominei veiklai, kuri laikoma aplinkos atžvilgiu tvaria pagal Taksonomijos reglamento 3 straipsnį, ir tvarioms investicijoms, kaip apibrėžta Reglamento dėl su tvarumu susijusios informacijos atskleidimo finansinių paslaugų sektoriuje 2 straipsnio 17 punkte, įskaitant ir investicijas į pirmiau minėtą ekonominę veiklą, laikomą aplinkos atžvilgiu tvaria. Taisyklėmis taip pat skatinama rekomenduoti finansines priemones, kuriomis atsižvelgiama į reikšmingas neigiamas tų investicijų pasekmes, t. y. pagrindinį neigiamą poveikį, ir jos mažinamos.  
            
            
               Komisija paprašė EIOPA pateikti technines rekomendacijas dėl deleguotųjų aktų, kurie turi būti priimti pagal Draudimo produktų platinimo direktyvą, galimų pakeitimų, susijusių su tvarumo rizikos ir tvarumo veiksnių integravimu organizacinių reikalavimų srityje ir produktų valdymo ir priežiūros sistemose.
            
            
               2019 m. balandžio 30 d. EIOPA pateikė technines rekomendacijas dėl tvarumo rizikos ir veiksnių integravimo į deleguotuosius aktus pagal direktyvą „Mokumas II“ ir Draudimo produktų platinimo direktyvą. Rekomendacijose atsižvelgta į suinteresuotųjų subjektų nuomones, pareikštas per viešas konsultacijas, vykusias nuo 2018 m. lapkričio 28 d. iki 2019 m. vasario 28 d. Jos apima sąnaudų ir naudos analizę. Rekomendacijose nagrinėjamas tvarumo rizikos ir veiksnių integravimas į produktų priežiūros ir valdymo reikalavimus, taip pat į interesų konfliktams taikomas taisykles. Rekomendacijos, kurias parengė ir dėl kurių viešai konsultavosi EIOPA, įtrauktos į šį deleguotąjį reglamentą.
            
            
               Vadovaujantis geresnio reglamentavimo principais, šis pasiūlymo projektas buvo antrą kartą skelbiamas konsultacijoms 2020 m. birželio 8 d. – liepos 6 d. Deramai apsvarsčius gautus atsakymus, į tekstą buvo įtraukta papildomų pakeitimų.
            
            
               3.DELEGUOTOJO AKTO TEISINIAI ASPEKTAI
            
            
               Šio reglamento teisinis pagrindas nustatytas Direktyvos (ES) 2016/97 25 straipsnio 2 dalyje, 28 straipsnio 4 dalyje ir 30 straipsnio 6 dalyje.
            
            
               Į šį reglamentą įtraukti toliau nurodyti reglamentų (ES) 2017/2358 ir (ES) 2017/2359 pakeitimai.
            
            
               1 straipsniu siekiama paaiškinti, kad draudimo įmonės ir draudimo tarpininkai, kurie kuria draudimo produktus ir parduoda juos klientams, nustatydami grupes klientų, kurių poreikius, ypatybes ir tikslus atitinka draudimo produktas, turėtų deramai apsvarstyti su tvarumu susijusius tikslus. Tikslinės rinkos vertinimas, atsižvelgiant į atitinkamo produkto rizikos ir grąžos pobūdį ir produkto savybes, taip pat turėtų apimti produkto tikslą siekti tvarių investicijų arba skatinti aplinkos ar socialinius ypatumus. Atlikdamos šią peržiūrą draudimo įmonės ir draudimo tarpininkai, kuriantys draudimo produktus, taip pat turėtų aiškiai atsižvelgti į tikslinės rinkos klientų su tvarumu susijusius tikslus. 
            
            
               Be to, draudimo įmonės ir draudimo tarpininkai, kuriantys draudimo produktus, turėtų savo produktų tvarumo veiksnius atskleisti taip skaidriai, kad sudarytų sąlygas draudimo produktų platintojams su klientais ar potencialiais klientais užmegzti dialogą ir įgyti pakankamai detalų klientų asmeninių tvarumo prioritetų supratimą pagal Komisijos deleguotąjį reglamentą (ES) 2017/2358. Nustatyti tvarių investicijų neigiamą tikslinę rinką nebus reikalaujama.
            
            
               2 straipsnyje siekiama paaiškinti, kad draudimo principu pagrįstus investicinius produktus platinantys draudimo tarpininkai ir draudimo įmonės turi atsižvelgti į galimus interesų konfliktus, kurių gali kilti dėl tvarumo veiksnių. Be to, teikdami konsultacijas dėl draudimo principu pagrįstų investicinių produktų, draudimo tarpininkai ir draudimo įmonės turėtų atlikti privalomą savo klientų ar potencialių klientų tvarumo prioritetų vertinimą. Į šiuos tvarumo prioritetus jie turėtų atsižvelgti tiems klientams rekomenduojamų draudimo principu pagrįstų investicinių produktų atrankos procese. Nuo tvarumo prioritetų turėtų būti neatsiejamos trys draudimo principu pagrįstų investicinių produktų kategorijos: produktai, pagal kuriuos ekonominei veiklai, kuri laikoma aplinkos atžvilgiu tvaria pagal Taksonomijos reglamento 3 straipsnį, skiriama tam tikra mažiausia procentinė dalis tvarių investicijų, arba produktai, pagal kuriuos siekiama tam tikros mažiausios procentinės dalies tvarių investicijų, kaip apibrėžta Reglamento dėl su tvarumu susijusios informacijos atskleidimo finansinių paslaugų sektoriuje 2 straipsnio 17 punkte, kai tą mažiausią procentinę dalį nustato klientas ar potencialus klientas. Trečia draudimo principu pagrįstų investicinių produktų, atitinkančių asmeninių tvarumo prioritetų reikalavimus, kategorija – produktai, kuriais atsižvelgiama į pagrindinį neigiamą poveikį tvarumo veiksniams, kai tą atsižvelgimą rodančius elementus nustato klientas ar potencialus klientas.
            
            
               Pavyzdžiui, „draudimo principu pagrįsti investiciniai produktai, pagal kuriuos siekiama tam tikros mažiausios procentinės dalies tvarių investicijų“ visada apims Reglamento dėl su tvarumu susijusios informacijos atskleidimo finansinių paslaugų sektoriuje 9 straipsnyje nurodytus finansinius produktus ir to reglamento 8 straipsnyje nurodytus finansinius produktus, jei tokiais finansiniais produktais bent iš dalies siekiama tvarių investicijų. Tą mažiausią dalį nustato klientai ar potencialūs klientai, tad tvarumo prioritetų taisyklėmis visiškai atsižvelgiama į jų su tvarumu susijusius užmojus. Kitas pavyzdys – draudimo principu pagrįsti investiciniai produktai, kurie turi aplinkos ar socialinių ypatumų ir, be kita ko, yra grindžiami atmetimo principu ir gali patekti į tvarumo prioritetų taikymo sritį, jeigu jais bent iš dalies siekiama tvarių investicijų arba yra įrodoma, kad yra atsižvelgiama į pagrindinį neigiamą poveikį ir jo vengiama ar jis mažinamas, priklausomai nuo atitinkamai mažiausios investicijų procentinės dalies ar elementų, rodančių atsižvelgimą į pagrindinį neigiamą poveikį tvarumo veiksniams, kaip nustatė klientas ar potencialus klientas. Be to, tai reiškia, kad draudimo principu pagrįsti investiciniai produktai, kuriais skatinami aplinkos ar socialiniai ypatumai, bet tvarių investicijų procentinė dalis nenustatoma arba procentinė dalis investicijų neskiriama taksonomiją atitinkančiai veiklai, arba kuriais neatsižvelgiama į pagrindinį neigiamą poveikį, nebus laikomi tinkamais rekomenduoti klientams ar potencialiems klientams, remiantis jų asmeniniais tvarumo prioritetais. Tačiau tokius draudimo principu pagrįstus investicinius produktus vis tiek galima rekomenduoti atliekant tinkamumo testą, bet ne kaip produktus, atitinkančius asmeninius tvarumo prioritetus.
            
            
               Šio reglamento 3 straipsnyje nustatoma siūlomo reglamento taikymo data ir 12 mėnesių pereinamasis laikotarpis.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 04 21
            
            
               kuriuo dėl tvarumo veiksnių, rizikos ir prioritetų integravimo į produktų priežiūros ir valdymo reikalavimus draudimo įmonėms ir draudimo produktų platintojams ir į veiklos vykdymo bei konsultacijų dėl investicijų, susijusių su draudimo principu pagrįstais investiciniais produktais, taisykles iš dalies keičiami deleguotieji reglamentai (ES) 2017/2358 ir (ES) 2017/2359
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2016 m. sausio 20 d. Europos Parlamento ir Tarybos direktyvą (ES) 2016/97
                  10
                dėl draudimo produktų platinimo, ypač į jos 25 straipsnio 2 dalį, 28 straipsnio 4 dalį ir 30 straipsnio 6 dalį,
            
            
               kadangi:
            
         
         
            
               (1)perėjimas prie mažo anglies dioksido kiekio technologijų, tvaresnės, efektyviai išteklius naudojančios žiedinės ekonomikos atsižvelgiant į darnaus vystymosi tikslus yra labai svarbus siekiant užtikrinti ilgalaikį Sąjungos ekonomikos konkurencingumą. 2016 m. Sąjunga sudarė Paryžiaus susitarimą
                  11
               . Paryžiaus susitarimo 2 straipsnio 1 dalies c punkte nustatytas tikslas aktyviau imtis kovos su klimato kaita veiksmų, be kita ko, užtikrinant, kad skiriamas finansavimas atitiktų išmetamo šiltnamio efektą sukeliančių dujų kiekio mažėjimo trajektoriją ir klimato kaitos poveikiui atsparų vystymąsi;
            
            
               (2)pripažindama tą iššūkį, 2019 m. gruodžio mėn. Komisija pateikė Europos žaliąjį kursą
                  12
               . Žaliasis kursas yra nauja augimo strategija, kuria siekiama pertvarkyti Sąjungą į teisingą ir klestinčią visuomenę, pasižyminčią modernia, efektyviai išteklius naudojančia ir konkurencinga ekonomika, kurioje nuo 2050 m. visai nebus grynojo išmetamo šiltnamio efektą sukeliančių dujų kiekio, o ekonomikos augimas bus atsietas nuo išteklių naudojimo. Šiam tikslui pasiekti reikia, kad investuotojams būtų duodami aiškūs signalai dėl jų investicijų, siekiant išvengti neišnaudojamo turto ir pritraukti tvarų finansavimą;
            
            
               (3)2018 m. kovo mėn. Komisija paskelbė Tvaraus augimo finansavimo veiksmų planą
                  13
                ir jame išdėstė plataus užmojo ir išsamią tvaraus finansavimo strategiją. Vienas iš veiksmų plane nustatytų tikslų – nukreipti kapitalo srautus į tvarias investicijas, kad būtų pasiektas darnus ir integracinis augimas. 
            
            
               (4)tinkamas veiksmų plano įgyvendinimas skatina tvarių investicijų paklausą tarp investuotojų. Todėl būtina paaiškinti, kad įgyvendinant produktų valdymo reikalavimus, nustatytus Komisijos deleguotajame reglamente (ES) 2017/2358
                  14
               , turėtų būti atsižvelgiama į tvarumo veiksnius ir į su tvarumu susijusius tikslus;
            
            
               (5)draudimo įmonės ir draudimo tarpininkai, kuriantys draudimo produktus, į tvarumo veiksnius turėtų atsižvelgti vykdydami kiekvienam draudimo produktui taikomą produktų patvirtinimo procesą ir kitą kiekvienam draudimo produktui, kurį ketinama platinti klientams, ieškantiems su tvarumu susijusio profilio draudimo produktų, taikomą produktų valdymo ir priežiūros tvarką; 
            
            
               (6)atsižvelgiant į tai, kad tikslinė rinka turėtų būti nustatyta pakankamai išsamiai, bendro teiginio, kad draudimo produkto profilis yra susijęs su tvarumu, neturėtų pakakti. Draudimo įmonės ar draudimo tarpininkai, kuriantys draudimo produktą, turėtų verčiau nurodyti, kuriai klientų, turinčių konkrečių su tvarumu susijusių tikslų, grupei tas draudimo produktas turėtų būti platinamas;
            
            
               (7)siekiant užtikrinti, kad tvarumo veiksniais pasižymintys draudimo produktai liktų lengvai prieinami ir tvarumo prioritetų neturintiems klientams, draudimo įmonių ir draudimo tarpininkų, kuriančių draudimo produktus, nereikėtų įpareigoti nustatyti grupių klientų, kurių poreikių, ypatybių ir tikslų tvarumo veiksniais pasižymintis draudimo produktas apskritai neatitinka;
            
            
               (8)draudimo produkto tvarumo veiksnius reikėtų pristatyti skaidriai, kad draudimo produktų platintojai galėtų savo klientams ar potencialiems klientams suteikti aktualios informacijos;
            
            
               (9)2018 m. gegužės mėn. paskelbtas vėlesnių teisėkūros iniciatyvų poveikio vertinimas
                  15
                parodė, kad reikia paaiškinti, jog draudimo principu pagrįstus investicinius produktus platinantys draudimo tarpininkai ir draudimo įmonės, vykdydami savo pareigas klientams ir potencialiems klientams, turėtų atsižvelgti į tvarumo veiksnius; 
            
            
               (10)siekiant išlaikyti aukštą investuotojų apsaugos standartą, draudimo principu pagrįstus investicinius produktus platinantys draudimo tarpininkai ir draudimo įmonės, nustatydami interesų konfliktų, kurie gali pakenkti kliento ar potencialaus kliento interesams, rūšis, turėtų įtraukti tų rūšių interesų konfliktus, kurių kyla dėl kliento tvarumo prioritetų integravimo. Draudimo tarpininkai ir draudimo įmonės turėtų turėti galimybę esamų klientų, kurių tinkamumo vertinimas jau atliktas, asmeninius tvarumo prioritetus nustatyti per kitą periodinį atlikto tinkamumo vertinimo atnaujinimą;
            
            
               (11)draudimo principu pagrįstų investicinių produktų klausimais konsultuojantys draudimo tarpininkai ir draudimo įmonės turėtų galėti rekomenduoti savo klientams ar potencialiems klientams tinkamus draudimo principu pagrįstus investicinius produktus ir šio tikslo siekdami užduoti klausimus, kad išsiaiškintų klientų asmeninius tvarumo prioritetus. Atsižvelgiant į pareigą vykdyti platinimo veiklą atsižvelgiant į klientų interesus, klientams ar potencialiems klientams teikiamos rekomendacijos turėtų atitikti tiek tų klientų nurodytus finansinius tikslus, tiek tvarumo prioritetus. Todėl būtina paaiškinti, kad į konsultavimo procesą įtraukus tvarumo veiksnius neturi būti sudaromos sąlygos netinkamo pardavimo praktikai ar informacijos apie draudimo principu pagrįstus investicinius produktus klaidingam pateikimui juos pristatant kaip atitinkančius tvarumo prioritetus, nors taip nėra. Siekdami tokios praktikos ar klaidingo faktų pateikimo atvejų išvengti, draudimo principu pagrįstų investicinių produktų klausimais konsultuojantys draudimo tarpininkai ir draudimo įmonės turėtų pirmiausia įvertinti kliento ar potencialaus kliento investavimo tikslus ir individualias aplinkybes, o tada paprašyti jį nurodyti galimus tvarumo prioritetus;
            
            
               (12)iki šiol sukurta įvairaus masto su tvarumu susijusių užmojų draudimo principu pagrįstų investicinių produktų. Siekdami sudaryti sąlygas klientams ar potencialiems klientams suprasti skirtingą tvarumo mastą ir priimti informacija pagrįstus su tvarumu susijusius investavimo sprendimus, draudimo principu pagrįstus investicinius produktus platinantys draudimo tarpininkai ir draudimo įmonės turėtų išaiškinti skirtumą tarp, viena vertus, draudimo principu pagrįstų investicinių produktų, kuriais siekiama vien ar dalies tvarių investicijų į ekonominę veiklą, kuri pagal Europos Parlamento ir Tarybos reglamentą (ES) 2020/852
                  16
                laikoma aplinkos atžvilgiu tvaria, tvarių investicijų, kaip apibrėžta Europos Parlamento ir Tarybos reglamento (ES) 2019/2088
                  17
                2 straipsnio 17 punkte, ir draudimo principu pagrįstų investicinių produktų, kuriais atsižvelgiama į pagrindinį neigiamą poveikį tvarumo veiksniams ir kurie gali būti laikomi tinkamais rekomenduoti klientams kaip atitinkantys jų asmeninius tvarumo prioritetus, ir, kita vertus, kitų draudimo principu pagrįstų investicinių produktų, neturinčių šių specialių savybių, kurie neturėtų būti laikomi tinkamais rekomenduoti klientams ar potencialiems klientams, turintiems asmeninių tvarumo prioritetų;
            
            
               (13)būtina atsižvelgti į nerimą keliantį ekologinį manipuliavimą, visų pirma praktiką, kai rekomenduojant draudimo principu pagrįstą investicinį produktą kaip aplinkai palankų ar aplinkos atžvilgiu tvarų, kai iš tikrųjų tas draudimo principu pagrįstas investicinis produktas neatitinka pagrindinių aplinkosaugos ar kitų su tvarumu susijusių standartų, įgyjamas nesąžiningas konkurencinis pranašumas. Kad būtų užkirstas kelias netinkamam pardavimui ir ekologiniam manipuliavimui, draudimo principu pagrįstus investicinius produktus platinantys draudimo tarpininkai ir draudimo įmonės neturėtų rekomenduoti draudimo principu pagrįstų investicinių produktų kaip atitinkančių asmeninius tvarumo prioritetus, jeigu tie produktai tų prioritetų neatitinka. Draudimo principu pagrįstus investicinius produktus platinantys draudimo tarpininkai ir draudimo įmonės turėtų paaiškinti savo klientams ar potencialiems klientams tokio atsisakymo priežastis ir tas priežastis registruoti;
            
            
               (14)būtina patikslinti, kad asmeninių tvarumo prioritetų neatitinkantys draudimo principu pagrįsti investiciniai produktai vis tiek gali būti šiuos produktus platinančių draudimo tarpininkų ir draudimo įmonių rekomenduojami, bet ne kaip atitinkantys asmeninius tvarumo prioritetus. Kad klientams ar potencialiems klientams būtų galima papildomai rekomenduoti jų tvarumo prioritetų neatitinkančius draudimo principu pagrįstus investicinius produktus, klientas turėtų turėti galimybę pritaikyti informaciją apie savo tvarumo prioritetus. Kad būtų užkirstas kelias netinkamam pardavimui ir ekologiniam manipuliavimui, draudimo principu pagrįstus investicinius produktus platinantys draudimo tarpininkai ir draudimo įmonės turėtų registruoti kliento sprendimą kartu su jo paaiškinimu dėl informacijos pritaikymo;
            
            
               (15)šio reglamento nuostatos yra glaudžiai susijusios tarpusavyje ir su Reglamento (ES) 2019/2088 nuostatomis, nes jomis sukuriama visapusiška tvarumo aspektų atskleidimo sistema. Siekiant sudaryti sąlygas nuosekliam šių nuostatų aiškinimui ir taikymui ir užtikrinti, kad rinkos dalyviai, kompetentingos institucijos ir investuotojai visapusiškai tas nuostatas suprastų ir turėtų galimybę su jomis lengvai susipažinti, pageidautina jas įtraukti į vieną teisės aktą;
            
            
               (16)todėl deleguotieji reglamentai (ES) 2017/2358 ir (ES) 2017/2359 turėtų būti atitinkamai iš dalies pakeisti;
            
            
               (17)kompetentingoms institucijoms, draudimo tarpininkams ir draudimo įmonėms turėtų būti suteikta pakankamai laiko prisitaikyti prie naujų šiame reglamente nustatytų reikalavimų. Todėl jo taikymas turėtų būti atidėtas,
            
            
               PRIĖMĖ ŠĮ REGLAMENTĄ:
            
            
            
               1 straipsnis 
               Deleguotojo reglamento (ES) 2017/2358 pakeitimai
            
         
         
            
               Deleguotasis reglamentas (ES) 2017/2358 iš dalies keičiamas taip:
            
            
               1)
                     4 straipsnio 3 dalies a punkto i papunktis pakeičiamas taip:
            
            
               „i)
                     būtų atsižvelgta į klientų tikslus, interesus ir ypatybes, įskaitant visus su tvarumu susijusius tikslus;
            
            
               2)
                     5 ir 6 straipsniai pakeičiami taip:
            
            
               „5 straipsnis
            
            
               Tikslinė rinka
            
            
               1.
                     Laikantis produktų patvirtinimo proceso nustatoma kiekvieno draudimo produkto tikslinė rinka ir atitinkamų klientų grupė. Atsižvelgiant į draudimo produkto ypatybes, rizikos profilį, sudėtingumą ir pobūdį, taip pat į jo tvarumo veiksnius, kaip apibrėžta Europos Parlamento ir Tarybos reglamento (ES) 2019/2088* 2 straipsnio 24 punkte, tikslinė rinka nustatoma pakankamai detaliai.
            
            
               2.
                     Kūrėjai turi galimybę, ypač draudimo principu pagrįstų investicinių produktų atveju, nustatyti grupes klientų, kurių poreikių, ypatybių ir tikslų draudimo produktas apskritai neatitinka, išskyrus atvejus, kai draudimo produktais atsižvelgiama į tvarumo veiksnius, nurodytus 1 dalyje.
            
            
               3.
                     Kūrėjai rengia ir parduoda tik tuos draudimo produktus, kurie atitinka tikslinės rinkos klientų poreikius, ypatybes ir tikslus, įskaitant su tvarumu susijusius tikslus. Vertindami, ar draudimo produktas atitinka tikslinę rinką, kūrėjai atsižvelgia į tos tikslinės rinkos klientams prieinamos informacijos mastą ir į jų finansinį raštingumą.
            
            
               4.
                     Kūrėjai užtikrina, kad draudimo produktus rengiantys ir kuriantys darbuotojai turėtų reikiamų įgūdžių, žinių ir kompetencijos, kad galėtų tinkamai suprasti parduodamus draudimo produktus ir tikslinės rinkos klientų interesus, tikslus, įskaitant su tvarumu susijusius tikslus, ir ypatybes.
            
            
            
               6 straipsnis
            
            
               Produktų testavimas
            
            
               1.
                     Prieš pateikdami draudimo produktą rinkai arba iš esmės jį koreguodami, arba smarkiai pasikeitus tikslinei rinkai, kūrėjai tinkamai testuoja savo draudimo produktus, atitinkamais atvejais ir analizuodami scenarijus. Testuojant produktus vertinama, ar draudimo produktas visą jo naudojimo laikotarpį atitinka nustatytuosius tikslinės rinkos klientų poreikius, tikslus, įskaitant su tvarumu susijusius tikslus, ir ypatybes. Kūrėjai savo draudimo produktus testuoja kokybiniu ir, priklausomai nuo draudimo produkto rūšies ir pobūdžio bei susijusios žalos klientams rizikos, kiekybiniu požiūriais.
            
            
               2.
                     Jei draudimo produktų testavimo rezultatai rodo, kad produktai nustatytų tikslinės rinkos poreikių, tikslų, įskaitant su tvarumu susijusius tikslus, ir ypatybių neatitinka, kūrėjai jų nepateikia rinkai.
            
            
               _____________________
            
            
               *
                     2019 m. lapkričio 27 d. Europos Parlamento ir Tarybos reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).“;
            
            
               3)
                     7 straipsnio 1 dalis pakeičiama taip:
            
            
               „1.
                     Rinkai pateiktus savo draudimo produktus kūrėjai nuolatos stebi ir reguliariai peržiūri, siekdami nustatyti įvykius, kurie galėtų daryti esminį poveikį tų produktų pagrindinėms savybėms, draudimo apsaugai arba garantijoms. Jie vertina, ar draudimo produktai dar vis atitinka nustatytos tikslinės rinkos poreikius, ypatybes bei tikslus, įskaitant su tvarumu susijusius tikslus, ir ar tie produktai yra platinami tikslinei rinkai, ar pasiekia ir tikslinei rinkai nepriklausančius klientus.“;
            
            
               4)
                     8 straipsnio 3 dalis pakeičiama taip:
            
         
         
            
               „3.
                     Remdamiesi 2 dalyje nurodyta informacija, draudimo produktų platintojai gali:
            
            
               a)
                     suprasti draudimo produktus;
            
            
               b)
                     perprasti nustatytą draudimo produktų tikslinę rinką;
            
            
               c)
                     nustatyti visus klientus, kurių poreikių, ypatybių ir tikslų, įskaitant su tvarumu susijusius tikslus, draudimo produktas neatitinka;
            
            
               d)
                     platinti atitinkamus draudimo produktus kuo labiau atsižvelgdami į klientų interesus, kaip nurodyta Direktyvos (ES) 2016/97 17 straipsnio 1 dalyje.“;
            
            
               5)
                     10 straipsnio 2 dalis pakeičiama taip:
            
            
               „2.
                     Produktų platinimo tvarka:
            
            
               a)
                     siekiama užkirsti kelią žalai vartotojui arba tokią riziką sumažinti;
            
            
               b)
                     užtikrinamas tinkamas interesų konfliktų valdymas;
            
            
               c)
                     užtikrinama, kad būtų deramai atsižvelgiama į klientų tikslus, interesus ir ypatybes, įskaitant su tvarumu susijusius tikslus.“;
            
            
               6)
                     11 straipsnis pakeičiamas taip:
            
            
               „11 straipsnis
            
            
               Kūrėjo informavimas
            
            
               Sužinoję, kad draudimo produktas neatitinka nustatytos tikslinės rinkos klientų interesų, tikslų ir ypatybių, įskaitant su tvarumu susijusius tikslus, arba sužinoję apie kitas su produktu susijusias aplinkybes, dėl kurių gali būti daromas neigiamas poveikis klientui, draudimo produktų platintojai nedelsdami apie tai informuoja kūrėją ir atitinkamais atvejais iš dalies pakeičia to draudimo produkto platinimo strategiją.“
            
            
               2 straipsnis 
               Deleguotojo reglamento (ES) 2017/2359 pakeitimai
            
            
               Deleguotasis reglamentas (ES) 2017/2359 iš dalies keičiamas taip:
            
            
               1)
                     2 straipsnis papildomas 4 ir 5 punktais:
            
            
               „4)
                     tvarumo prioritetai – kliento arba potencialaus kliento pasirinkimas, ar į jo investiciją turi būti įtrauktas ir, jei taip, kokiu mastu turi būti įtrauktas vienas ar daugiau šių finansinių produktų:
            
            
               a)
                     draudimo principu pagrįstas investicinis produktas, dėl kurio klientas arba potencialus klientas nusprendžia, kad tam tikra mažiausia procentinė dalis turi būti investuota į aplinkos atžvilgiu tvarias investicijas, apibrėžtas Europos Parlamento ir Tarybos reglamento (ES) 2020/852** 2 straipsnio 1 punkte;
            
            
               b)
                     draudimo principu pagrįstas investicinis produktas, dėl kurio klientas arba potencialus klientas nusprendžia, kad tam tikra mažiausia procentinė dalis turi būti investuota į tvarias investicijas, apibrėžtas Europos Parlamento ir Tarybos reglamento (ES) 2019/2088*** 2 straipsnio 17 punkte;
            
         
         
            
               c)
                     draudimo principu pagrįstas investicinis produktas, kuriuo atsižvelgiama į pagrindinį neigiamą poveikį tvarumo veiksniams, kai tą atsižvelgimą rodančius kokybinius ar kiekybinius elementus nustato klientas arba potencialus klientas;
            
            
               5)
                     tvarumo veiksniai – tvarumo veiksniai, apibrėžti Reglamento (ES) 2019/2088 2 straipsnio 24 punkte.
            
            
               _______________________________________________________________
            
            
               **
                     2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198, 2020 6 22, p. 13).
            
            
               ***
                     2019 m. lapkričio 27 d. Europos Parlamento ir Tarybos reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).“;
            
            
               2)
                     3 straipsnio 1 dalis pakeičiama taip:
            
            
               „1.
                     Siekdami pagal Direktyvos (ES) 2016/97 28 straipsnį nustatyti interesų konfliktų, kurių kyla vykdant bet kokią draudimo produktų platinimo veiklą, susijusią su draudimo principu pagrįstais investiciniais produktais, ir kurie kelia grėsmę, kad bus padaryta žala kliento interesams, įskaitant jo tvarumo prioritetus, rūšis, draudimo tarpininkai ir draudimo įmonės įvertina, ar jie, atitinkamas asmuo arba bet kuris tiesiogiai ar netiesiogiai su jais kontrolės ryšiais susijęs asmuo yra suinteresuoti draudimo produktų platinimo veiklos rezultatu taip, kad tas suinteresuotumas atitinka šiuos kriterijus:
            
            
               a)
                     jis skiriasi nuo kliento arba potencialaus kliento suinteresuotumo draudimo produktų platinimo veiklos rezultatu;
            
            
               b)
                     jis gali paveikti platinimo veiklos rezultatą taip, kad būtų pakenkta klientui.
            
            
               Draudimo tarpininkai ir draudimo įmonės imasi tokių pačių veiksmų siekdami nustatyti skirtingų klientų interesų konfliktus.“;
            
            
               3)
                     9 straipsnis iš dalies keičiamas taip:
            
            
               a)
                     2 dalies a punktas pakeičiamas taip:
            
            
               „a)
                     ji atitinka kliento arba potencialaus kliento investavimo tikslus, įskaitant to asmens priimtinos rizikos lygį ir tvarumo prioritetus;“;
            
            
               b)
                     4 dalis pakeičiama taip:
            
            
               „4.
                     Informacija apie kliento arba potencialaus kliento investavimo tikslus apima, kai tai aktualu, informaciją apie laikotarpį, kurį klientas arba potencialus klientas nori turėti tą investiciją, jo teikiamą pirmenybę prisiimamos rizikos atžvilgiu, rizikos profilį, investicijos paskirtį ir papildomai jo tvarumo prioritetus. Surinktos informacijos lygis yra tinkamas konkrečiai svarstomo produkto ar paslaugos rūšiai.“;
            
            
               c)
                     6 dalis pakeičiama taip:
            
            
               „6.
                     Teikdamas konsultacijas dėl draudimo principu pagrįsto investicinio produkto pagal Direktyvos (ES) 2016/97 30 straipsnio 1 dalį draudimo tarpininkas arba draudimo įmonė neteikia rekomendacijos tais atvejais, kai klientui arba potencialiam klientui netinka nė vienas produktas.
            
            
               Draudimo tarpininkas arba draudimo įmonė nerekomenduoja draudimo principu pagrįstų investicinių produktų kaip atitinkančių kliento ar potencialaus kliento tvarumo prioritetus, kai tie draudimo principu pagrįsti investiciniai produktai tų prioritetų neatitinka. Draudimo tarpininkas arba draudimo įmonė savo klientams ar potencialiems klientams paaiškina tokio atsisakymo priežastis ir tas priežastis registruoja.
            
            
               Jeigu kliento ar potencialaus kliento tvarumo prioritetų neatitinka nė vienas draudimo principu pagrįstas investicinis produktas ir klientas priima sprendimą savo tvarumo prioritetus pritaikyti, draudimo tarpininkas arba draudimo įmonė registruoja kliento sprendimą ir jo priežastis.“;
            
            
               4)
                     14 straipsnis iš dalies keičiamas taip:
            
         
         
            
               a)
                     1 dalies b punkto i papunktis pakeičiamas taip:
            
            
               „i)kliento investavimo tikslus, įskaitant tam asmeniui priimtinos rizikos lygį, nurodant, ar atsižvelgus į kliento tvarumo prioritetus jo investavimo tikslai yra pasiekiami;“;
            
            
               b)4 dalis papildoma šia pastraipa:
            
            
               „Dėl reikalavimų atitinkamais atvejais atitikti klientų ar potencialių klientų tvarumo prioritetus pirmoje pastraipoje nustatytos sąlygos nesikeičia.“
            
            
               3 straipsnis
            
            
               Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo [Leidinių biuro prašoma įrašyti datą, kuri yra 12 mėnesių nuo paskelbimo Europos Sąjungos oficialiajame leidinyje].
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 04 21
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Europos žaliasis kursas“ (COM(2019) 640 final). 
               
               
                  
                     (2)
                  
                        Komisijos komunikatas Europos Parlamentui, Europos Vadovų Tarybai, Tarybai, Europos Centriniam Bankui, Europos ekonomikos ir socialinių reikalų komitetui ir Regionų komitetui „Tvaraus augimo finansavimo veiksmų planas“ (COM(2018) 97 final).
               
               
                  
                     (3)
                  
                        2017 m. rugsėjo 21 d. Komisijos deleguotasis reglamentas (ES) 2017/2358, kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams (OL L 341, 2017 12 20, p. 1).
               
               
                  
                     (4)
                  
                        2016 m. sausio 20 d. Europos Parlamento ir Tarybos direktyva (ES) 2016/97 dėl draudimo produktų platinimo (OL L 26, 2016 2 2, p. 19).
               
               
                  
                     (5)
                  
                        2017 m. rugsėjo 21 d. Komisijos deleguotasis reglamentas (ES) 2017/2359, kuriuo Europos Parlamento ir Tarybos direktyva (ES) 2016/97 papildoma draudimo principu pagrįstų investicinių produktų platinimui taikomais informavimo reikalavimais ir veiklos vykdymo taisyklėmis (OL L 341, 2017 12 20, p. 8.).
               
               
                  
                     (6)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).
               
               
                  
                     (7)
                  
                        2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo (OL L 198, 2020 6 22, p. 13).
               
               
                  
                     (8)
                  
                        EIOPA-BoS-19/172, 2019 m. balandžio 30 d.
               
               
                  
                     (9)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2089, kuriuo dėl ES prisitaikymo prie klimato kaitos lyginamųjų indeksų, ES su Paryžiaus susitarimu suderintų lyginamųjų indeksų ir su tvarumu susijusios lyginamųjų indeksų informacijos atskleidimo iš dalies keičiamas Reglamentas (ES) 2016/1011 (OL L 317, 2019 12 9, p. 17).
               
               
                  
                     (10)
                  
                        OL L 26, 2016 2 2, p. 19.
               
               
                  
                     (11)
                  
                        2016 m. spalio 5 d. Tarybos sprendimas (ES) 2016/1841 dėl Paryžiaus susitarimo, priimto pagal Jungtinių Tautų bendrąją klimato kaitos konvenciją, sudarymo Europos Sąjungos vardu (OL L 282, 2016 10 19, p. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        2017 m. rugsėjo 21 d. Komisijos deleguotasis reglamentas (ES) 2017/2358, kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams (OL L 341, 2017 12 20, p. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        2020 m. birželio 18 d. Europos Parlamento ir Tarybos reglamentas (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088 (OL L 198, 2020 6 22, p. 13).
               
               
                  
                     (17)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2088 dėl su tvarumu susijusios informacijos atskleidimo finansinių paslaugų sektoriuje (OL L 317, 2019 12 9, p. 1).